Syöttäjä

Syöttäjä () on baseballin pelipaikka.

Syöttäjä on pelaaja, joka nimensä mukaisesti syöttää palloja vastustajan lyöjille. Ulkovuorossa olevan joukkueen syöttäjä yrittää polttaa kolme sisävuorossa olevan joukkueen lyöjää, jolloin vuoro vaihtuu. Syöttäjän merkitys on baseballissa erittäin suuri, sillä vastustajan lyöjien suoriutuminen riippuu tämän suoriutumisesta. 

Baseballkentän etukentän keskellä on syöttökumpu, josta syöttäjä heittää pallon kotipesää kohti. Kotipesän eli lautasen äärellä seisoo vastajoukkueen lyöjä, joka pyrkii osumaan syöttöihin. Syöttökummun läpimitta on 5,5 metriä ja korkeus enintään 25,4 senttimetriä kentän pinnasta. Kummun keskellä on kuminen syöttölaatta, johon syöttäjän on koko syötön ajan koskettava. Syöttölaatan etäisyys lautasesta on 18,44 metriä.

Iskualue eli strike zone on kotilaatan päällä oleva kuvitteellinen suorakulmio, joka on lyöjän polvien ja rinnan välisellä alueella. Iskualueen läpi syöttämisestä, lyöjän hutilyönnistä tai pelialueen ulkopuolelle lentäneestä lyönnistä (laiton) seuraa oikea syöttö eli strike. Lyöjä palaa kolmesta oikeasta, jolloin kyseessä on suorapalo (strikeout). Laitonta lyöntiä ei poikkeuksellisesti lasketa kolmanneksi oikeaksi syötöksi, joten sillä voi välttää palon. Lyöjä saa vapaataipaleen ykköspesälle esimerkiksi neljästä väärästä syötöstä tai jos syöttö osuu lyöjään.

Syöttäjä voi heittää pallon eri otteilla, jotka synnyttävät kierrettä. Kierteillä, nopeudella tai tarkkuudella syöttäjä pyrkii heittämään paljon oikeita syöttöjä ja saamaan aikaan hutilyöntejä. Yhdessä siepparin (catcher) kanssa syöttäjä yrittää tehdä syöttövalintansa mahdollisimman ennalta-arvaamattomasti.

 Syöttäjät eri rooleissa 
Baseballissa syöttäjät voidaan jakaa eri rooleihin:
Aloittava syöttäjä eli starting pitcher aloittaa ottelun, ja pyrkii pelaamaan niin monta vuoroa kuin jaksaa. Ammattilaisliigojen joukkueilla on tyypillisesti viiden tai kuuden aloitussyöttäjän kierto eli rotaatio (rotation). Aloittajat siis syöttävät pelin, ja käyttävät 4-6 päivää lepoon ennen seuraavaa peliä.
Jatkava syöttäjä eli reliever on syöttäjä, joka tulee otteluun vaihdosta. Jatkajat lämmittelevät pelin aikana bullpenissä. Jatkosyöttäjät syöttävät yleensä vain yhden tai pari ulkovuoroa. He palautuvat toisaalta nopeammin, minkä vuoksi he voivat syöttää jopa peräkkäisinä päivinä. Jatkajat voidaan jakaa vielä tarkempiin rooleihin
Sulkija eli closer on jatkosyöttäjä, joka tulee peliin viimeisessä vuorossa viimeistelemään johdetun ottelun. Hän on yleensä joukkueen paras jatkosyöttäjä, ja kerryttää eniten save-tilastoa eli pelastuksia, jotka ansaitaan ottelun viimeistellessä korkeintaan kolmen juoksun johtoasemassa.
Setup man on jatkosyöttäjä, joka edeltää sulkijaa. Hän on tyypillisesti joukkueen toiseksi paras jatkosyöttäjä.
Spesialisti (specialist) erikoistuu syöttämään ainoastaan tietynlaisille lyöjille. Esimerkiksi vasenkätisten spesialisti on vasenkätinen syöttäjä, joka käyttää hyväkseen samakätisyyden etuaan: tiukemman syöttökulman vuoksi vasenkätisten lyöjien on hankalampi lyödä vasenkätisten syöttäjien syöttöihin. Spesialistit saattavat tulla kohtaamaan vain yhden lyöjän ottelussa.
Pitkä jatkaja eli long reliever on aloittavan syöttäjän sekä tyypillisen jatkosyöttäjän välimuoto. Hän tulee vaihdosta syöttämään ottelussa noin kolme vuoroa ja lepää useamman päivän otteluiden välillä.

 Syöttäjä sisäpelissä 
Syöttäjät ovat tavallisesti joukkueidensa heikoimpia lyöjiä, koska he keskittyvät harjoittelussa syöttämiseen. Useihin ammattilaisliigoihin on hyväksytty designated hitter -sääntö, joka sallii syöttäjän korvaamisen sisäpelissä toisella pelaajalla. Tämä pelaaja ei pelaa ulkovuorossa.

 Katso myös 
 Cy Young -palkinto, jaetaan vuosittain MLB:n liigojen parhaille syöttäjille.
 Lukkari (pesäpallo)

Luokka:Baseball